**МИНИСТЕРСТВО ЗА ФИНАНСИИ**

**НАЦРТ**

**ЗАКОН ЗА АКАДЕМИЈАTA ЗА ЈАВНИ ФИНАНСИИ**

**Скопје, јануари 2021 година**

**НАЦРТ ЗАКОН ЗА АКАДЕМИЈАTA ЗА ЈАВНИ ФИНАНСИИ**

**I. ОПШТИ ОДРЕДБИ**

Предмет на Законот

**Член 1**

Со овој закон се основа и уредува работењето на Академијата за јавни финансии (во натамошниот текст: Академијата) како организациона единица во состав на Министерството за финансии, за спроведување обуки од областа на јавните финансии и обуки и испити во рамки на програмите за издавање уверенија/лиценци за овластени службеници и професии од областа на јавните финансии.

Цел на основање на Академијата

**Член 2**

Цел на основање на Академијата е обезбедување континуирана едукација на јавната администрација од областа на управувањето со јавните финансии во насока на создавање на модерна и стручна администрација за обезбедување квалитетни и брзи услуги за граѓаните и деловните субјекти.

Опфат

**Член 3**

Академијата ќе организира и спроведува обуки и испити и обуки во рамки на програмите за издавање уверенија/лиценци за овластени службеници и професии од областа на јавните финансии согласно закон за потребите на јавниот сектор и сите заинтересирани субјекти.

**II. ОРГАНИЗАЦИЈА, РАКОВОДЕЊЕ И НАДЛЕЖНОСТИ НА АКАДЕМИЈАТА**

Организација на Академијата

**Член 4**

1. Во Академијата за јавни финансии се воспоставуваат организациони единици за следните области на работење:

* подготовка на програма за работа и финансирање, програми за обукии соработка со домашни и странски институции;
* организација и спроведување на обуки, подготовка на анализи за квалитетот на спроведените обуки и изготвување на годишни извештаи за работењето на Академијата;
* организирање и спроведување обуки и испити во рамки на програмите за издавање уверенија/лиценци за овластени службеници и професии од областа на јавните финансии;
* административно – технички, финансиски и помошни работи, водење на евиденциите коишто се надлежност на Академијата согласно овој закон и
* информатичка поддршка, воспоставување и ажурирање на базата на податоци на веб страната на Академијата и односи со јавност.

1. Со работата на Академијата раководи раководител (во натамошен текст: раководител на Академијата) кој директно одговара на министерот за финансии.
2. Вработените во Академијата имаат статус на административни службеници и во однос на нивните права, обврски и одговорности се применува Законот за административни службеници.

Раководител на Академијата

**Член 5**

Раководителот на Академијата ги врши следните работи:

* раководи со работењето на Академијата;
* ја претставува пред домашните и меѓународните институции;
* ја координира и организира работата на Академијата;
* се грижи за обезбедување на услови за секојдневно функционирање на Академијата;
* подготвува годишна програма за работа и финансирање на Академијата;
* подготвува годишен извештај за работа на Академијата;
* учествува во изготвувањето на сите програми за обука од надлежност на Академијата;
* предлага листа на предавачи;
* воспоставува и одржува соработка со сродни домашни и странски институции за унапредување на обуката;
* управува со финансиските средства и со имотот на Академијата;
* предлага изменување и дополнување на актите на Академијата;
* одговара за законитоста во работењето на Академијата и
* врши и други работи согласно со овој закон и општите акти на Академијата.

Надлежности на Академијата

**Член 6**

1. Академијата е надлежна за:

* организирање и спроведување обуки од областа на јавните финансии;
* организирање и спроведување обуки и испити во рамки на програмите за издавање уверенија/лиценци за овластени службеници и професии од областа на јавните финансии;
* подготвување на годишна програма за работа и финансирање на Академијата;
* подготвување на годишен извештај за работа на Академијата;
* водење регистар на предавачи;
* издавање на сертификати за успешно посетување на обуките;
* водење на евиденцијата на издадените сертификати од алинеја 6 на овој став;
* организирање домашни и меѓународни конференции, работилници, семинари, студиски посети и други форми на обука и стручно усовршување од областа на јавните финансии;
* учество во проекти и соработка со високообразовни и научно истражувачки институции, меѓународни институции и експерти од значење за унапредување и усовршување на обуките во јавните финансии и
* подготвување на публикации и други промотивни материјали во делокругот на своето работење.

1. Начинот на организирање, спроведување и времетраењето на обуките од став 1 алинеја 1 на овој член, ги пропишува министерот за финансии.
2. Обуката и испитот од став 1 алинеја 2 на овој член Академијата ги спроведува согласно правилниците и програмите донесени од министерот за финансии согласно посебните закони и овој закон.
3. Раководителот на Академијата годишната програма за работа и финансирање на Академијата од став 1 алинеја 3 на овој член ја доставува за усвојување до министерот за финансии не подоцна од 31 декември во тековната година за наредната година.
4. Начинот на подготовка и измена на годишната програма за работа и финансирање на Академијата од став 1 алинеја 3 на овој член, ги пропишува министерот за финансии.
5. Министерството за финансии до Владата на Република Северна Македонија го доставува годишен извештај за работата на Академијата од став 1 алинеја 4 на овој член за претходната година, најдоцна до 31 март во тековната година.
6. Формата и содржината на сертификатите од став 1 алинеја 6 на овој член и начинот на водење на евиденцијата на издадените сертификати, ги пропишува министерот за финансии.
7. Обуките се спроведуваат во просториите обезбедени од Академијата, а може и преку интернет пристап.

**III. ПРЕДАВАЧИ НА АКАДЕМИЈАТА**

**Член 7**

1. Предавачи на Академијата се истакнати теоретичари и практичари од областа на предметната обука, вработени во јавниот сектор и во високообразовните и во научно истражувачките институции, приватниот сектор, како и меѓународни експерти.
2. Министерот за финансии ги пропишува условите кои треба да ги исполнуваат и постапката за избор на предавачите од став 1 на овој член, како и начинот на водење на регистар на предавачи од член 6 став 1 алинеја 5 од овој закон.
3. На предавачите од став 1 на овој член може да им се исплаќа надомест за одржаните обуки, а висината на надоместот и начинот на негово плаќање ги пропишува министерот за финансии.

**IV. ФИНАНСИРАЊЕ И СРЕДСТВА ЗА РАБОТА НА АКАДЕМИЈАТА**

Извори на финансирање

**Член 8**

1. Средства за работа на Академијата се обезбедуваат од:

* Буџетот на Република Северна Македонија преку буџетот на Министерството за финансии;
* надоместокот што се наплаќа за учество на обуките;
* донации, грантови и проекти.

1. Начинот на пресметка на надоместокот за учество на обуките од став 1 алинеја 2 од овој член го пропишува министерот за финансии.
2. Надоместокот од став 1 алинеја 2 од овој член и паричните средства од став 1 алинеја 3 на овој член се уплатуваат на посебна уплатна сметка во рамки на трезорската сметка.
3. Надоместокот од став 1 алинеја 2 на овој член Академијата ќе го користи за покривање на реалните трошоци потребни за организирање и спроведување на обуките.

Простории и опрема

Член 9

1. Владата на Република Северна Македонија ги обезбедува просториите и опремата за вршење на дејноста на Академијата.

(2) Академијата може да обезбеди средства за опрема и простории и од донации, грантови и проекти.

**V.** **КОМИТЕТ ЗА УНАПРЕДУВАЊЕ НА КВАЛИТЕТОТ ВО РАБОТЕЊЕТО НА АКАДЕМИЈАТА**

Формирање и состав на Комитетот

Член 10

(1) Министерот за финансии формира Комитет за унапредување на квалитетот во работењето на Академијата (во понатамошниот текст:Комитетот) како стручно тело на Академијата.

(2) Комитетот е составен од седум члена кои ги назначува министерот за финансии од кои три од редовите на раководните државни службеници од Министерството за финансии, а останатите се од редот на истакнати економисти од научната и истражувачката економска област и практичари од јавните финансии.

(3) Мандатот на членовите на Комитетот трае четири години, со право на уште еден избор.

(4) Изборот на останатите членови од став 2 на овој член се врши по пат на јавен повик кој го спроведува Министерството за финансии.

(5) Членовите на Комитетот имаат право на надоместок за извршената работа кој изнесува пет илјади денари месечно.

(6) Постапката и критериумите за избор на членовите на Комитетот и начинот на исплата на надоместот, ги пропишува министерот.

Надлежност на Комитетот

Член 11

(1) Комитетот на Академијата:

- дава мислење на предлог-годишна програма за работа и финансирање на Академијата која ја донесува министерот за финансии;

- го следи реализирањето на програма за работа и финансирање на Академијата и нејзината ефикасност и успешност;

- дава мислење на програмите за обука;

- дава насоки за унапредување на наставните методи и техники самостојно и во соработка со предавачите;

- дава мислење на листата на предавачи;

- врши верификација на базите на прашања и базите на студии на случај, за испитите кои се спроведуваат во Академијата;

- дава совети, предлози и сугестии за подобрување на квалитетот на работата на Академијата и

- врши други работи во согласност со овој закон и општите акти на Министерството за финансии.

Начин на работа на Комитетот

Член 12

(1) Од редот на членовите на Комитетот се избира претседател, кој ги свикува и раководи со седниците.

(2) На седниците на Комитетот присуствува и раководителот на Академијата, а може да присуствуваат предавачите, како и други лица кои со своите стручни, професионални знаења и искуства можат да дадат придонес за подобрување на наставата во Академијата.

(3) Начинот на работа на Комитетот се уредува со Деловник за работа.

Родова еднаквост и соодветна правична застапеност

Член 13

Академијата во своето работење ги почитува начелата на родова еднаквост и соодветна и правична застапеност на граѓаните кои им припаѓаат на сите заедници во Република Северна Македонија,  без да се нарушат критериумите утврдени со овој закон.

**VI. ПРЕОДНИ И ЗАВРШНИ ОДРЕДБИ**

Член 14

Подзаконските акти предвидени во овој закон ќе се донесат во рок од 120 дена од денот на влегувањето во сила на овој закон.

Член 15

Овој закон влегува во сила осмиот ден од денот на објавувањето во „Службен весник на Република Северна Македонија“.